
Dom Prosper Gueranger (1805. — 1875.), opat benediktinske opatije Solesmes, bio je veliki 
obnovitelj rimske liturgije i gregorijanskoga pjevanja. Na području liturgije objavio je dva velebna 
djela: L'annee liturgique u devet svezaka i Les institutions liturgiques u tri sveska, odakle 
prenosimo cjeloviti tekst XIV. poglavlja I. dijela: »De l'heresie antiliturgique et de la reforme 
protestante du XVIe siecle, consideree dans ses rapports avec la liturgie«. 

Za Guerangera su načela protuliturgijskoga krivovjerja uvijek jednaka, premda se javljaju u 
sljedbama različitoga usmjerenja, od manihejstva, preko protestantizma, pa sve do jansenizma i 
kvijetizma; a mi bismo danas mogli nadodati i modernizam. U biti je riječ o zabludama starima 
dvije tisuće godina koje uvijek iznova izlaze na vidjelo prilikom svih liturgijskih reformi ili, bolje 
rečeno, protuliturgijskih reformi. 

Podudarnost ovih Guerangerovih misli, napisanih oko 1840. godine, i današnjega stanja jest 
očita; u tome se sastoji njihova gotovo proročka vrijednost. Autor nam pokazuje kakve opasnosti 
prijete budućemu razvoju liturgije, ali nam otkriva i izlaz iz sadašnje krize: povratak tradicionalnim 
formama. One nisu izgubljene, nego čekaju da budu ponovno otkrivene u njihovoj uzvišenoj 
ljepoti i u njihovoj sposobnosti da otvore čovjeka za Božju prisutnost i Božju službu. 

* * * 


Protuliturgijsko krivovjerje i protestantska reformacija XVI. stoljeća u odnosu na liturgiju 


Liturgija predstavlja toliko uzvišenu stvarnost u Crkvi da nije mogla ostati pošteđena napada 
krivovjerja. Međutim, kao što istočne sljedbe (koje su na mnoge načine iskrivile vjerski nauk) nisu 
pobijale crkveni autoritet na izravan način, kao pojam, tako niti racionalizam nije na sustavan 
način protjeravao bogoštovne forme u ovoj domovini svetih tajni. Istočne sljedbe, međusobno 
razdijeljene žestokim razdorima, spojile su kršćanstvo ili s prikrivenim panteizmom, ili sa samim 
dualističkim načelom. Ali nadasve im je potrebno vjerovati i biti kršćani; njihova je liturgija potpuni 
izraz njihovoga stanja. Određene su formule oskvrnute huljenjem o utjelovljenju Riječi; no taj 
nered nije spriječio da se i u tim formulama i u pratećim obredima očuva tradicionalno poimanje 
liturgije. Osim toga, vjera je (premda nagrđena) bila plodna gotovo do naših dana među tim 
ljudima koji krivo vjeruju, ali žele vjerovati. A jakobiti i nestorijanci tek su nakon 1000. godine 
načinili više liturgijskih formula, primjerice anafora, negoli Grci melkiti, čije liturgijske knjige nisu 
dobile više ništa novo nakon njihova odvajanja od Rimske crkve, izuzevši neke zbirke himana 
koje su sastavile raznorazne osobe, te su dodane bogoslužnim knjigama. No ova vrst molitava ne 
pripada temeljnoj sastavnici liturgije, poput anafora, blagoslova itd. koje su sastavili suvremeni 
jakobiti i nestorijanci, čiji tekst ili spomen možemo pronaći u Renaudotovu djelu o istočnim 
liturgijama,[1] ili u Asemanijevoj Istočnoj biblioteci.[2] Međutim, čitatelj bi pogriješio kad bi pomislio 
da smatramo ovakvo izobilje znakom napretka. Drevnost i nepromjenjivost formula koje se 
izgovaraju za oltarom predstavlja njihovu najvažniju odliku. Pa ipak, plodnost o kojoj govorimo 
znak je života; a mora se priznati daje crkveni stil tih anafora, čak i najnovijih, potpuno sukladan 
stilu koji je posvećen stoljetnom uporabom. Što se tiče tradicija obreda i ceremonija, njih su 



istočne sljedbe izuzetno vjerno očuvale. Ako se pokadšto među njima pronađu primjese 
praznovjerja, ipak je moguće razaznati prvobitno vjersko utemeljenje. Međutim, kod nas postupno 
smanjivanje izvanjskih čina odaje prisutnost pritajenoga racionalizma koji očituje svoje rezultate. 

Grčka je Crkva općenito očuvala s velikom brižljivošću, možda i genijem, barem liturgijske 
forme. Na drugome smo mjestu rekli kako ju je Bog predodredio da nepromjenjivošću svojih 
drevnih običaja, barem na određeno vrijeme, dadne neophodno svjedočanstvo o čistoći latinskih 
tradicija. Upravo se zbog toga Ćiril Lukaris[3] tako sramotno nasukao u svojoj namjeri da uvede 
nauk zapadnoga racionalizma u Istočnu crkvu. U svakome slučaju, svađalački i prkosni duh 
Marka Efeškoga[4] ostao je u krilu Grčke crkve, te će uroditi svojim prirodnim plodovima u 
trenutku kad ova Crkva bude pozvana utopiti se u naša europska društva. Grčka crkva zasigurno 
mora proći kroz protestantizam prije nego se vrati u crkveno jedinstvo, a s punim se pravom 
može vjerovati da se revolucija već dogodila u srcu njezinih episkopa. Prema analognome redu 
stvari, liturgija kao službena forma službenoga vjerovanja ostat će postojanom ili će se mijenjati 
već prema volji onoga tko ima vlast. Prema tome, liturgijsko krivovjerje nije moguće tamo gdje je 
vjerski nauk već potkopan, gdje se nalazi još samo truplo kršćanstva koje se može trzati jedino 
pomoću impulsa ili galvanizma, sve dok se ne raspadne od truleži te postane posve nesposobnim 
za primanje vanjskih podražaja, kao što već dulje vrijeme nije osjetilo dodir života. 

Dakle, samo u okrilju prave Crkve može uzavreti protuliturgijsko krivovjerje, odnosno krivovjerje 
koje se postavlja neprijateljski prema bogoštovnim formama. Razoriteljski će um pokušati unijeti 
takav ubitačni otrov samo ondje gdje postoji nešto što se može razoriti. Njegove udarce je Istok 
iskusio samo jednom, vrlo silovito, i to u vrijeme crkvenoga jedinstva. U VIII. st. javila se gnjevna 
sljedba koja je, pod izlikom oslobađanja duha od okova forme, satrla, razdrla, sažgala simbole 
vjere i kršćanske ljubavi. Krv se lijevala u obranu slike Božjega sina, kao što se lila i četiri stoljeća 
ranije za trijumf pravoga Boga nad kumirima. No upravo će zapadno kršćanstvo vidjeti kako se u 
njegovu krilu organizira još dulji, još tvrdokorniji rat, koji traje i danas, protiv liturgijskih čina u 
cjelini. Crkve Zapada ostaju u takvome stanju kušnje zbog dviju stvari: ponajprije, kao što smo 
rekli, zbog životnosti rimskoga kršćanstva, koje jedino zavrjeđuje kršćansko ime, pa se radi toga 
na nj okomila sva silovitost zablude. Drugi je razlog materijalni racionalni značaj zapadnih naroda 
koji, lišeni okretnosti grčkoga duha kao i istočnoga misticizma, na području vjerovanja znaju 
jedino nijekati i odbacivati od sebe ono što ih uznemiruje ili ponižava, te zbog toga dvostrukog 
razloga nisu sposobni, poput semitskih naroda, slijediti isto krivovjerje dugi niz stoljeća. Upravo je 
zbog toga krivovjerje kod nas (izuzevši pojedine osamljene slučajeve) napredovalo jedino na 
način nijekanja i razaranja. U tome se smjeru kreću svi napori goleme protuliturgijske sljedbe, kao 
što ćemo sada vidjeti. 

Njezino je poznato ishodište Vigilancije, onaj Gal ovjekovječen žustrim sarkazmima svetoga 
Jeronima.[5] On izruguje sjaj ceremonija, grubo napada njihov simbolizam, pogrđuje relikvije 
svetaca, u jednome se mahu obara na beženstvo svetih poslužitelja i na čistoću djevica. A sve to 
zbog očuvanja čistoće kršćanstva. Kao što se vidi, taj loši nagovještaj nije samo u jednome Galu 
četvrtoga stoljeća. Istok, koji je na tome području iznjedrio samo ikonoklastičko krivovjerje, ipak je 
poštedio, nauštrb dosljednosti, liturgijske obrede i običaje koji se nisu neposredno odnosili na 
svete slike. 

Nakon Vigilancija Zapad je ostao miran nekoliko stoljeća. No kad su se barbarska plemena, što 
ih je Crkva civilizirala, pomalo sprijateljila s misaonim radom, pojavili su se najprije pojedinci a 
zatim i sljedbe koje su na grubi način nijekale ono što nisu shvaćale, tvrdeći da ono što osjetila ne 



mogu izravno zamijetiti nije stvarno. Krivovjerje sakramentara, posve nezamislivo na Istoku, 
započelo je na Zapadu u XI. stoljeću huljenjem arhiđakona Berengarija.[6] Reakcija protiv tako 
strahovitoga krivovjerja javila se u cijeloj Crkvi, no već se moglo predvidjeti da racionalizam, koji 
se razbuktao protiv najuzvišenijega kršćanskog bogoštovnog čina, više ne će stati. Otajstvo 
stvarne prisutnosti božanske Riječi pod euharistijskim simbolima došlo je na nišan svih napada. 
Trebalo je udaljiti Boga od čovjeka; a da se s većom sigurnošću napadne ova prvorazredna 
dogma, trebalo je zakrčiti sve putove liturgije koji, ako možemo tako reći, uvode u euharistijsko 
otajstvo. 

Berengarije je samo dao signal: njegov će se nasrtaj pojačati već u istome i u narednim 
stoljećima, te će se pretvoriti u najdulji i najstrašniji napad koji je katolička vjera doživjela. Sve je, 
dakle, započelo nakon 1000. godine. »Bilo je to možda«, reče Bossuet, »vrijeme strahovitoga 
oslobođenja sotone nakon tisuću godina, kao što je nagovijestila Knjiga Otkrivenja. To može 
označavati krajnji metež, tisuću godina nakon što je „jaki i naoružani”, to jest pobjedonosni đavao, 
bio okovan dolaskom Isusa Krista na svijet«.[7] 

Pakao je izrovao najotrovniji talog svoje kaljuže; i dok se racionalizam malo-pomalo budio, 
đavao je pritekao u pomoć rasijavši Zapadom nečisto sjeme koje je Istok već od početka na 
užasan način posijao u svoje krilo — sljedbu koju je sv. Pavao nazvao otajstvom bezakonja: 
manihejsku herezu. Poznato je kako je ona pod lažnim imenom spoznaje (gnoze) okaljala prva 
stoljeća kršćanstva, s kakvom se podmuklošću u raznim vremenima uvukla u krilo Crkve, 
omogućujući svojim sljedbenicima da mole, čak i da se pričešćuju s katolicima, te kako je prodrla 
u sam Rim, gdje je bilo potrebno prodorno oko jednoga svetog Leona i svetog Gelazija da bude 
raskrinkana. Ova je odvratna sljedba, zarobljena svim tjelesnim gnusobama, pod izlikom 
duhovnjaštva potajno obezvrjeđivala najsvetije obrede javnoga bogoštovlja kao grube i odviše 
materijalne. Može se vidjeti što nam o tome govori sv. Augustin u knjizi protiv manihejca Fausta, 
koji je osuđivao čašćenje svetaca i njihovih relikvija kao idolopoklonstvo. 

Carevi Istoka progonili su tu zloglasnu sljedbu najstrožim mjerama, no ipak je nisu uspjeli 
utrnuti. Ponovno se javlja u IX. st. u Armeniji pod vodstvom poglavara zvanog Pavao, po kojemu 
su ti krivovjerci na Istoku dobili ime paulicijani. Oni su toliko ojačali da su vodili ratove protiv 
carigradskih careva. Petar Sikul, kojega je Bazilije Makedonski odaslao među njih zbog razmjene 
uhićenika, imao je priliku upoznati ih te je napisao knjigu o njihovim zabludama. 

»Tu on opisuje ove krivovjerce«, kaže Bossuet, »s odlikama koje su za njih karakteristične: 
njihova dva počela, prijezir prema Starome Zavjetu, čudesna sposobnost prikrivanja kada 
zatreba, te druge oznake koje smo vidjeli. Međutim, ističe dvije-tri oznake koje se ne smiju 
zaboraviti: njihova osobita odbojnost naspram prikaza raspeća, što je prirodna posljedica njihove 
zablude, budući da su odbacivali muku i smrt Božjega sina; njihovo preziranje Presvete Djevice 
koju nisu smatrali Majkom Isusa Krista zbog toga što nisu vjerovali u njegovo ljudsko tijelo; a 
nadasve njihovo udaljavanje od Euharistije«.[8] »Osim toga, smatrali su da katolici časte svetce 
kao božanstva i da zbog toga zabranjuju svjetovnjacima čitati Sveto pismo, bojeći se da ne bi 
otkrili ovu i mnoge druge zablude«.[9] 

Kao što vidimo, postojalo je već potpuno uobličeno protuliturgijsko krivovjerje. Još mu je 
nedostajao samo narod spreman da ga prihvati. Na putu za Europu ova je sljedba prošla preko 
Bugarske te je ondje pustila duboko korijenje; zbog toga su razloga na Zapadu njezini sljedbenici 
prozvani Bugarima. Godine 1017. za vladavine kralja Roberta mnogo ih se našlo u Orleansu; 



malo kasnije bilo ih je i u Languedocu, potom u Italiji, gdje su se prozvali »katarima« — tj. čistima, 
najzad čak u Njemačkoj. Njihova je zlokobna riječ izrastala iznutra poput rak-rane,[10] a njihov je 
nauk bio uvijek jednak, utemeljen na vjeri u dva počela i na mržnji prema bilo kakvome vanjskom 
vidiku bogoštovlja, što je bilo dodatno pojačano svim gnostičkim gnusobama. Pored svega toga, 
bili su vrlo prijetvorni; u Crkvi su se izmiješali s pravovjernima te, kad bi odlučili ništa ne govoriti, 
bili bi spremni na bilo kakvo krivokletstvo, samo da ih se ne razotkrije. Već su silno ojačali u XII. 
st. na jugu Francuske; stoga nema sumnje da su Petar iz Bruysa[11] i Henrik[12], čiji se nauk 
obrušio na sv. Bernarda i Petra Časnoga, bili dvojica glavnih predvodnika. Godine 1160. prelaze u 
Englesku, gdje su prozvani poplikani ili publikani. U Francuskoj ih se naziva albigenzima zbog 
njihove moći u jednoj od provincija, a oni koji su na dublji način uvedeni u mrske misterije ove 
sljedbe zovu se patarenima. Poznato je kakvom su se revnošću katolički narodi srednjega vijeka 
okomili na ove sektaše: Crkva je smatrala da protiv njih može objaviti križarsku vojnu te je tako 
započeo rat do istrijebljenja u kojemu su na izravan ili neizravan način sudjelovali svi veliki likovi 
Crkve i države. Albigenški je nauk bio ugušen, barem što se tiče njegove izvanjske prevlasti. On 
je ipak ostao prigušeno prisutan kao sjeme sviju zabluda koje će eksplodirati u XVI. st. Učenja 
njegovoga čudovišnog misticizma održat će se sve do naših dana unutar kvijetističkoga 
krivovjerja, koje je možda opasnije za ispravan liturgijski nauk i od samoga čistog racionalizma. 

Novi ogranak ove sljedbe, manje mističan i zbog toga primjereniji zapadnome mentalitetu, 
niknuo je u Lyonu na istome manihejskom deblu uvezenome sa Istoka u trenutku kad je prvoj 
grani prijetilo nasilno razaranje. Godine 1160. trgovac Petar Valdes[13] je u Lyonu utemeljio 
sljedbu neobuzdanih fanatika poznatu pod imenom lyonskih siromaha, ali najviše pod nazivom 
valdežani, prema imenu njihova utemeljitelja. Već se tada moglo nagovijestiti duhovno 
savezništvo ove sljedbe s onom čiji je rodonačelnik kod nas bio Berengarije. Oslobodivši se ubrzo 
manihejskih učenja, koja kod nas nisu bila popularna, oni su propovijedali ponajprije crkvenu 
reformu, a da bi je ostvarili, drsko su potkopavali cjelokupno njezino bogoštovlje. Prije svega, za 
njih više ne postoji svećeništvo; svaki laik je svećenik; svećenik u smrtnome grijehu više nema 
vlast posvećivanja; dosljedno tome, više nema sigurne euharistije; klerici ne smiju posjedovati 
zemaljska dobra; treba se gnušati od crkava, svete krizme, štovanja Blažene Djevice Marije i 
svetih, molitava za mrtve. Sve treba podrediti Svetome pismu, itd. Valdežani smatraju crkveni 
moral sablažnjivim zbog njegove raspuštenosti te demonstriraju moralni rigorizam, u suprotnosti 
prema albigenškoj razuzdanosti. 

No Francuska nije bila jedino poprište ovakve silovite pobune protiv forme unutar katoličanstva. 
Koncem XIV. st. u Engleskoj se javio Wycliff[14] koji je ponovio gotovo sve valdežanske 
bogohule. Međutim, svaki sustav vjerske zablude, kako bi postigao određenu čvrstoću, mora se 
izbliza ili izdaleka osloniti na panteizam; a budući da kod nas gnostički misticizam, kao što smo 
vidjeli, nije mogao zadobiti masovnu podršku, Wycliff je odlučio utemeljiti svoje razorno učenje na 
fatalističkome sustavu čiji je izvor predstavljala Božja nepromjenjiva volja koja je upila u sebe sve 
volje pojedinačnih stvorenja. 

Otprilike je u isto vrijeme Jan Hus[15] propovijedao u Njemačkoj i spremao onaj silan prevrat 
koji će stoljećima odvajati čitave narode od zajedništva s Rimom. I on se uvelike pozivao na 
pretjerane izvode dogme o predodređenju, a u praksi je ponižavao svećeništvo pred laicizmom, 
propovijedao je čitanje Svetoga pisma nauštrb Tradicije te je povrijedio vrhovnu crkvenu vlast na 
liturgijskome području zahtijevajući da se laici pričešćuju iz kaleža. 



Najzad je došao Luther, koji nije rekao ništa što njegovi prethodnici već nisu rekli, ali je ustvrdio 
da će osloboditi čovjeka i od robovanja mišljenja s obzirom na učiteljsku vlast Crkve, i od 
robovanja tijela s obzirom na liturgijsku vlast. Calvin i Zvvingli su ga nasljedovali povodeći se za 
Socinijem, čiji je čisti naturalizam bio neposredna posljedica nauka koji se pripravljao već 
stoljećima. No kod Socinija prestaje bilo kakva liturgijska zabluda; liturgija, sve više okrnjena, ne 
prispijeva više do njega. 

* * * 


Da bismo mogli predočiti štete koje je prouzročila protuliturgijska sljedba, smatramo nužnim na 
ovome mjestu predstaviti hod samozvanih reformatora kršćanstva proteklih triju stoljeća te 
prikazati cjelinu njihovih djela i nauka s obzirom na čistku bogoštovlja. Nijedan drugi pregled 
(osim liturgijskoga) ne može tako jasno i prikladno razotkriti uzroke ovako brzoga širenja 
protestantstva. Tu se može razaznati djelovanje upravo đavolske lukavštine koja udara na 
sigurno te će nepogrješivo postići dalekosežne posljedice. 

1. Mržnja prema tradiciji u bogoslužnim formulama 

Prva je značajka protuliturgijskoga krivovjerja mržnja prema tradiciji sadržanoj u bogoslužnim 
formulama. Ne može se osporiti prisutnost ove osobite značajke kod svih krivovjernika, od 
Vigilancija sve do Calvina, a uzrok se lako objašnjava. Svaki sektaš koji želi uvesti novi nauk 
nužno se nalazi pred liturgijom, a to je tradicija u najjačemu obliku, te zbog toga nema mira dok 
ne ušutka taj glas, dok ne istrgne te stranice koje čuvaju vjeru minulih stoljeća. Doista, na koji su 
se način luteranstvo, kalvinizam i anglikanizam ugnijezdili i održali među masama? Da bi se to 
postiglo, dovoljno je bilo samo zamijeniti stare knjige i formule novima, i sve je bilo riješeno. Više 
ništa nije smetalo novim naučiteljima, mogli su posve udobno propovijedati: vjera puka sad je 
ostala bez zaštite. Luther je to shvatio oštroumnošću koja je dostojna naših jansenista, te je u 
prvome razdoblju svojih inovacija, dok se još smatrao dužnim sačuvati određeni dio vanjskih formi 
latinskoga bogoslužja, odredio sljedeća pravila za reformiranu Misu: »Mi odobravamo i 
zadržavamo Introite [ulazne pjesme] nedjelja i blagdana Isusa Krista, to jest, Uskrsa, Duhova i 
Božića. Više bismo voljeli cjelovite psalme iz kojih su ovi Introiti preuzeti, kao što se činilo u 
starini; no ipak se namjeravamo prilagoditi trenutnoj praksi. Ne korimo one koji žele sačuvati 
Introite apostola, Blažene Djevice i drugih svetaca, ukoliko su preuzeti iz psalama ili drugih 
biblijskih knjiga«.[16] Luther se i odveć bojao svetih pjesama koje je sastavila Crkva za javnu 
vjeroispovijest. U njima je odviše osjećao snagu tradicije koju je htio odstraniti. Kad bi Crkvi 
priznao pravo da u svetome zborovanju stavi svoj glas uz bok svetopisamskih tekstova, Luther bi 
riskirao da iz milijuna usta začuje osudu svojih novih nauka. Dakle: mržnja prema svemu što u 
bogoslužju nije preuzeto isključivo iz Svetoga pisma. 

2. Zamjena crkvenih formula čitanjima Svetoga pisma 

I zaista, drugo je načelo protuliturgijske sljedbe zamjenjivanje formula crkvenoga stila s 
čitanjima Svetoga pisma. Time ova sljedba ostvaruje dvostruku prednost: ponajprije ušutkava 
glas tradicije koje se uvijek plaši; osim toga, na taj način može širiti i podržavati svoje dogme bilo 
nijekanjem bilo tvrdnjom. Nijekanjem, tako da vještim izborom prešućuje biblijske tekstove koji 
sadrže nauk protivan zabludama koje se žele nametnuti; tvrdnjom, tako da iznose okrnjene 
tekstove koji, osvjetljujući samo jedan vidik istine, skrivaju druge vidike od očiju naroda. Već je 
stoljećima dobro poznato da svi mogući krivovjerci daju prednost Svetome pismu pred crkvenim 



definicijama jedino zato da bi Božja riječ govorila samo to što oni žele, tako što je prema potrebni 
pokazuju ili skrivaju. Uostalom, vidjet ćemo što su na tome području načinili jansenisti, koje je 
njihov sustav obvezivao da očuvaju izvanjsku povezanost s Crkvom; a što se protestanata tiče, 
oni su liturgiju gotovo sasvim sveli na čitanje Biblije, popraćeno govorima koji je razumski tumače. 
Odabir i određivanje liturgijskih knjiga na kraju su potpali pod reformatorovu samovolju, koji je u 
konačnici odlučivao ne samo o smislu Božje riječi, nego i o samoj toj riječi. Tako Martin Luther 
smatra da u njegovome panteističkome sustavu treba uspostaviti dogmu nekorisnosti dobrih djela 
i dostatnosti same vjere; stoga će izjaviti daje Jakovljeva poslanica »slamnata poslanica« a ne 
kanonska poslanica, samo zbog toga što se u njoj naučava o nužnosti dobrih djela za spasenje. 

U svim vremenima i u svim oblicima pojavit će se ista stvar: nikakve crkvene formule, samo Sveto 
pismo, ali interpretirano, ali probrano, ali predstavljeno od onih koji se zanimaju za novotarije. 

Ova je stupica opasna za jednostavne ljude; tek mnogo kasnije uviđaju da su prevareni i da je 
Božja riječ, taj dvosjekli mač (kako veli apostol), nanijela teške rane, budući da su njome rukovali 
sinovi propasti. 

3. Uvođenje neistinitih formula 

Nakon što su krivovjernici uklonili crkvene formule i proglasili posvemašnju nužnost da se u 
bogoslužju upotrjebljavaju isključivo riječi Svetoga pisma, ipak primjećuju da se Sveto pismo ne 
prigiba uvijek prema svim njihovim zahtjevima; stoga je njihovo treće načelo, to jasno kažemo, 
izmisliti i uvesti različite formule pune lukavštine, kojima se narod još čvršće okiva u zabludu, a 
čitava se zgrada bezbožne reforme učvršćuje za mnoga stoljeća. 

4. Uobičajeno proturječje načelima 

Ne treba se čuditi proturječju koje ova sljedba na taj način očituje u svojemu djelovanju, ukoliko 
se ima na umu da je četvrto načelo — odnosno, možemo reći četvrta nužnost koja se sektašima 
nameće zbog same činjenice njihove buntovnosti — uobičajeno proturječje vlastitim načelima. 
Tako i mora biti, da bi bili smeteni u velik dan koji će doći prije ili kasnije, kad će Bog otkriti njihovu 
golotinju naočigled narodima koje su zaveli; ali također zbog toga što čovjek ne uspijeva biti 
dosljedan: samo istina može biti dosljedna. Tako svi sektaši, bez iznimke, na početku potražuju 
pravo starine: žele osloboditi kršćanstvo od svega lažnoga i nedostojnoga što su ljudske zablude i 
strasti unijele u nj. Ne žele ništa što ne bi bilo u skladu s prvotnim kršćanstvom te tvrde da 
obnavljaju kršćansku vjeru iz njezinih početaka. Da bi ostvarili taj učinak, oni Ijušte, uklanjaju, 
ukidaju; sve se ruši pod njihovim udarcima. A kad se radi na obnovi bogoštovlja u njegovoj 
izvornoj čistoći, odjednom sve vrvi novim formulama koje potječu tek od jučer, koje su očito djelo 
ljudskih ruku, budući da njihovi sastavljači još žive. Svaka je sljedba podložna toj nužnosti: vidjeli 
smo to kod monofizita, nestorijanaca, a isto pronalazimo i u svim ograncima protestantizma. 
Njihova prijetvornost u propovijedanju starine dovela ih je dotle da su smrvili u prah cjelokupnu 
prošlost; a zatim su stupili pred zavedeni narod zaklinjući se da je sve u redu, da su papističke 
natruhe nestale, daje bogoštovlje vraćeno u svoju izvornu svetost. Naglašavamo još jednu odliku 
krivovjeraca na području mijenjanja liturgije: u svojemu mahnitom uvođenju novotarija oni se ne 
zadovoljavaju uklanjanjem formula crkvenoga stila, koje žigošu kao ljudsku riječ, nego proširuju 
svoju osudu i na čitanja i molitve koje je Crkva preuzela iz Svetoga pisma. Mijenjaju, zamjenjuju, 
ne žele moliti zajedno s Crkvom te tako izopćuju sami sebe, bojeći se i najmanjega ostatka 
pravovjerja koje je odabralo spomenute biblijske odlomke. 


5. Uklanjanje obreda i formula koje izriču otajstvo 



Sektaši su poduzeli liturgijsku reformu s jednakim ciljem kao i dogmatsku reformu, koja 
predstavlja njezin uzrok. To znači da, kao što su se protestanti odvojili od crkvenoga jedinstva 
kako bi manje vjerovali, tako su bili primorani ukloniti iz bogoslužja sve obrede i sve formule koje 
izriču otajstvo. Osudili su kao praznovjerje i idolopoklonstvo sve ono što im nije izgledalo potpuno 
racionalno, ograničavajući tako vjerske izričaje, i zatvarajući sumnjom ili čak nijekanjem sve 
putove koji vode u nadnaravni svijet. Na taj način nema više sakramenata, osim krštenja, u 
iščekivanju socinijevstva koje će svoje pristaše od toga osloboditi; nema više blagoslovina, 
blagoslova, svetih slika, svetačkih relikvija, procesija, hodočašća itd. Nema više oltara, nego 
običan stol; nema više žrtve kakva postoji u svakoj vjeri, nego obična večera; nema više crkve, 
nego samo hram, kao kod Grka i Rimljana; nema više sakralne arhitekture budući da više nema 
otajstva; nema više kršćanskoga slikarstva i kiparstva, budući da više nema osjetima dostupne 
vjere; najzad, nema više poezije u bogoslužju koje nije plodno niti ljubavlju niti vjerom. 

6. Utrnuće duha molitve 

Ukidanje otajstva u protestantskoj liturgiji moralo je neizbježno uroditi potpunim utrnućem 
onoga molitvenog duha koji se u katoličanstvu naziva pomazanjem. Srce koje se nalazi u 
buntovnosti više nema ljubavi; a srce bez ljubavi može u najboljemu slučaju proizvesti kakve- 
takve izraze poštovanja ili straha uz farizejsku oholu hladnoću: takva je protestantska liturgija. 
Osjeća se da onaj tko je recitira uživa što ne pripada među one kršćane papiste koji spuštaju 
Boga na vlastitu razinu svojim prisnim i priprostim govorom. 

7. Odbacivanje zagovora Blažene Djevice Marije i svetaca 

Budući da se plemenito ophodi s Bogom, protestantskoj liturgiji nisu potrebni stvoreni 
posrednici. Uvjerena je da nedovoljno poštuje Vrhovno biće ako zaziva zagovor Blažene Djevice 
Marija i zaštitu svetaca. Ona isključuje cjelokupno papističko idolopoklonstvo koje traži od 
stvorenja ono što bi trebalo tražiti jedino od Boga. Ona čisti kalendar od svih ljudskih imena koja 
Rimska crkva s takvom drzovitošću upisuje uz bok Božjega imena; osobito se gnuša imena 
monaha i ostalih svetačkih likova posljednjih vremena što se pojavljuju uz bok časnih apostola, 
koje je odabrao Isus Krist, i koji su osnovali prvu Crkvu koja je jedina imala čistu vjeru i bila 
slobodna od svakoga obrednog praznovjerja i od svake ćudoredne raspuštenosti. 

8. Uporaba narodnoga jezika u bogoslužju 

Budući da među glavne ciljeve liturgijske reforme spada ukidanje obreda i formula koje 
izražavaju otajstvo, otuda nužno proizlazi da njezini tvorci moraju zahtijevati uporabu narodnoga 
jezika u bogoslužju. Ovo je za sektaše jedna od najvažnijih točaka. Oni tvrde kako bogoslužje nije 
neka tajna stvar; narod mora razumjeti ono što pjeva. Svim neprijateljima Rima prirođena je u 
srcu mržnja na latinski jezik: u njemu vide poveznicu katolika čitavoga svijeta, oružje prave vjere 
protiv svih dovitljivosti sektaškoga duha, najmoćniju obranu papinstva. Uostalom, pobunjenički 
duh koji nuka sektaše da povjere sveopću molitvu govoru svakoga naroda, svakoga kraja, 
svakoga stoljeća, urodio je i svojim plodovima, tako da reformirani mogu svakoga dana zamijetiti 
kako katolički narodi, unatoč svojim molitvama na latinskom, obilnije crpe iz svojega bogoslužja i 
s većim ga žarom obavljaju negoli protestantski narodi. U svako se doba dana u katoličkim 
crkvama održava služba Božja; vjernik koji joj prisustvuje ostavlja pred pragom svoj materinji 
jezik; osim u trenutku propovijedi, ne zamjećuje ništa drugo osim isticanje otajstava, što se 
utišava u najsvečanijemu trenutku: u misnome kanonu. Pa ipak ga ovo otajstvo toliko oduševljava 



da nimalo ne zavidi sudbini protestanta čije uho nikada ne čuje glasove koje ne bi mogao 
razumjeti. Dok reformirani hram teškom mukom jednom tjedno okuplja kršćane-čistunce, 
papinska Crkva neprestance gleda kako njezina vjerna djeca opsjedaju brojne oltare; svakoga 
dana ostavljaju svoje poslove i dolaze slušati ove otajstvene riječi koje su zacijelo od Boga, 
budući da jačaju vjeru i ublažuju boli. Priznajmo: majstorski je udarac protestantizma to što je 
objavio rat protiv sakralnoga jezika; da ga je uspio razoriti, njegov bi trijumf još više 
uznapredovao. Izložena profanim pogledima poput obeščašćene djevice, liturgija je u tome 
trenutku izgubila svoj sakralni značaj; i domalo će narodu postati nepodnošljivo da ga se prekida 
u poslovima ili uživanju, kako bi otišao slušati neki govor jednak govoru na tržnici. Oduzmite 
Eglise frangaise njezine radikalne deklamacije i njezine žučne kritike protiv navodne potkupljivosti 
klera, pa ćete vidjeti hoće li narod još dugo odlaziti slušati samozvanoga primasa Galije kako 
viče: »Le Seigneur soit avec vous« i kako mu drugi odgovaraju: »Et avec votre esprit«. Na 
drugome ćemo se mjestu posebice baviti liturgijskim jezikom. 

9. Smanjivanje broja molitava 

Uklonivši iz liturgije otajstvo koje čini um poniznim, protestantizam je dobro pazio da ne 
zaboravi praktičnu posljedicu, a to je oslobađanje od napora i neugodnosti koje papistička liturgija 
nameće tijelu. Ponajprije, nema više posta niti odricanja, nema više klečanja u molitvi, hramski 
službenik više ne treba vršiti dnevnu službu niti moliti kanonske molitve u ime Crkve. Ovo je jedan 
od najvažnijih oblika velike protestantske emancipacije: smanjiti broj javnih i osobnih molitava. 
Ishod je ubrzo pokazao kako su se vjera i ljubav, koje se hrane molitvom, utrnule u reformi; a kod 
katolika one neprestano podržavaju sva pobožna djela prema Bogu i prema čovjeku, budući da 
se napajaju na neizrecivim izvorima liturgijske molitve koju obavlja biskupijski i redovnički kler, i 
kojemu se pridružuje zajednica vjernika. 

10. Mržnja prema Rimu i njegovim zakonima 

Kako je protestantizmu bilo potrebno određeno pravilo da razabere koja bi od papističkih 
ustanova bila najopasnija za njegova načela, trebalo je potkopati same temelje katoličke 
građevine i pronaći kamen temeljac koji sve drži. Instinktivno se otkrilo koja je dogma ponajviše 
nepomirljiva s bilo kakvim novotarijama: papinska vlast. Kad je Luther na svoj barjak napisao: 
mržnja prema Rimu i njegovim zakonima, time je samo još jednom ponovio veliko načelo sviju 
ogranaka protuliturgijske sekte. Stoga je morao listom ukinuti bogoštovlje i ceremonije kao rimsko 
idolopoklonstvo; latinski jezik, službu Božju, kalendar, brevijar — sve gnusobe velike babilonske 
bludnice. Rimski prvosvećenik opterećuje razum svojim dogmama, opterećuje osjetila svojom 
bogoštovnom praksom: stoga treba proglasiti da su njegove dogme čisto bogohuljenje i zabluda, 
te da su njegovi liturgijski propisi samo sredstvo za jače učvršćivanje njegove ugrabljene i 
tiranske vlasti. Upravo zbog toga luteranska crkva nastavlja prostodušno pjevati u svojim 
emancipiranim litanijama: »Od ubojite srdžbe, od klevete, od bijesa i okrutnosti Turaka i pape, 
oslobodi nas, Gospodine!«.[17] Prisjetimo se na ovome mjestu divnih promišljanja kojima Joseph 
de Maistre u svojoj knjizi Du Pape pokazuje s velikom pronicljivošću i dubinom da se, unatoč svim 
nesuglasicama koje razdvajaju različite sekte, ipak sve one slažu u jednome, a to je: proturimski 
duh. Zamislite bilo kakvu novotariju, bilo na području dogme ili discipline, pa promislite može li se 
ona ostvariti a da se pritom, svjesno ili nesvjesno, ne zapadne u proturimski duh, ili barem u 
manje rimski duh, ukoliko nedostaje odvažnosti. Još ostaje pitanje kakav bi mir mogao uživati 
jedan katolik u prvoj, ali i u drugoj od navedenih situacija. 



11. Razaranje svećeništva 


Kako bi zauvijek učvrstilo svoju moć, protuliturgijsko je krivovjerje trebalo de facto i de jure 
razoriti svećeništvo unutar kršćanstva, jer je osjećalo da tamo gdje postoji svećenik, postoji i oltar; 
a gdje postoji oltar, postoji i žrtva, a prema tome i mistični ceremonijal. Dakle, nakon ukidanja 
svojstva Prvosvećenika, trebalo je uništiti biskupski pečat, od kojega proizlazi otajstveno 
polaganje ruku kojim se održava sveta hijerarhija. Otuda proizlazi prezbiterijanizam u širokome 
smislu, što je samo neposredna posljedica ukidanja Prvosvećenstva. Nakon toga više ne postoje 
svećenici u pravome smislu riječi: kako bi običan izbor, bez posvete, mogao nekoga posvetiti? 
Stoga Lutherova i Calvinova reforma priznaje samo Božje službenike, odnosno obične ljude, kao 
što ćemo vidjeti. No, nije moguće stati na tome. Službenik, kojega laici odabiru i postavljaju, u 
hramu nosi togu nezakonite uprave, te nije ništa drugo osim laika kojemu su povjerene usputne 
službe. Dakle, u protestantizmu postoje još samo laici. Tako i treba biti — budući da više nema 
liturgije. A vrijedi i obratno: nema više liturgije, jer su ostali još samo laici. 

12. Svjetovni vladar kao vjerski poglavar 

Na posljetku dolazimo do zadnjega stadija ovoga divljeg rasta: budući da je hijerarhija zamrla 
te svećeništvo više ne postoji, svjetovni će se vladar, kao jedina moguća vlast među laicima, 
proglasiti vjerskim poglavarom; pa će doskora i najgordiji reformatori, koji su se netom otresli 
duhovnoga jarma Rima, priznati svjetovnoga vladara kao prvosvećenika, a među njegove će 
ovlasti ubrojiti i vlast nad liturgijom. Dogma, moral, sakramenti, bogoštovlje i kršćanstvo ubuduće 
će postojati samo u onoj mjeri koliko to bude odgovaralo vladaru, budući daje njemu ustupljena 
posvemašnja vlast nad liturgijom, odakle sve ove navedene stvari dobivaju svoj izričaj i primjenu 
u vjerničkoj zajednici. To je, dakle, temeljni aksiom reforme — i u praksi i u spisima protestantskih 
naučitelja. Ovaj će zadnji potez dovršiti sliku i omogućiti čitatelju da prosudi o kakvome se lažnom 
oslobođenju radi: ono se najprije tako silovito okomilo na papinstvo, da bi zatim, snagom 
nužnosti, ustupilo mjesto jednoj drukčijoj vlasti koja će razoriti samu bit kršćanstva. Istina je da 
protuliturgijska sljedba u svojemu početku nije običavala na takav način laskati moćnicima. 
Albigenzi, valdežani, viklifovci, husiti — svi su oni naučavali da se treba oduprijeti, pa čak i 
suprotstaviti vladarima i upraviteljima koji se nalaze u stanju grijeha, tvrdeći da vladar gubi svoje 
ovlasti u trenutku kada više nije u Božjoj milosti. Razlog je tome bio što su ovi sektaši, iz straha 
pred pravdom katoličkih vladara — biskupa za vanjsko područje, mogli imati samo korist 
narušavajući njihov autoritet. No, otkako su se vladari pridružili pobuni protiv Crkve i odlučili 
pretvoriti vjeru u nacionalnu stvar i u sredstvo za upravljanje, liturgija je, poput dogme, svedena 
na okvire pojedine zemlje te je, dakako, potpala pod ovlast najviše vlasti dotične zemlje; stoga 
reformatori nisu imali drugoga izbora osim iskazati srdačno priznanje onima koji su na taj način 
pružili pomoć svjetovne moći za uspostavljanje i održavanje njihovih teorija. Istina je da se ovdje 
radi o pravome otpadništvu, zbog toga što se na području vjere opredijelilo za vremenito a ne za 
duhovno; no ovdje je riječ o potrebi održanja. Nije samo potrebno biti dosljedan, treba i preživjeti. 
Upravo zbog toga, Luther, koji se uz veliku buku odvojio od Rimskoga prvosvećenika kao 
pokrovitelja svih babilonskih gnusoba, nije se sramio proglasiti teološku legitimnost dvostruke 
ženidbe grofa od Hessena; zbog toga je i otac Gregoire u svojim načelima pronašao opravdanje 
da postane smrtnim neprijateljem Luja XVI. te da se istodobno pod vodstvom Luja XIV. i Josipa II. 
bori protiv rimskih prvosvećenika. 



Ovo su glavna načela protuliturgijske sljedbe. Ni u čemu nismo pretjerali: samo smo prikazali 
nauk koji je već stotinu puta iznesen u spisima Martina Luthera, Calvina, magdeburških 
centurijatora, Hospiniana,[18] Kemnitza i drugih. Njihove su knjige lako dostupne; ili, bolje rečeno, 
djela koja su odatle proizažla nalaze se svima pred očima. Smatrali smo korisnim osvijetliti 
njihove najznačajnije vidike. Od upoznavanja zablude može se uvijek izvući korist; a izravno je 
naučavanje ponekad manje uspješno i teže izvedivo. Sada, dakle, spada na katoličku logiku da 
odavde izvuče suprotne zaključke. 

